Texasda nogiron qallig‘ini o‘ldirgan ayol qatl etildi

AQShning Texas shtatida Syuzann Basso ismli 59 yoshli ayol ustidan chiqarilgan qatl hukmi ijro etildi. U o‘zining nogiron qallig‘ini tahqirlash va uni o‘ldirishda ayblangan, deb yozadi Associated Press.

Syuzann Basso o‘lim jazosiga 1998-yili hukm etilgan edi. U o‘shanda Nyu-Jersilik 59 yoshli Luis “Baddi” Musso ismli ruhiy kasal kishini turmush qurish taklifi bilan o‘zinikiga ko‘chib kelishga ko‘ndirgan.
Oradan birmuncha vaqt o‘tib, Xyustonda Mussoning jasadi topiladi; unda bir qancha qiynoq izlari bor edi. Syuzann esa o‘z “qallig‘i”ning o‘limi uchun sug‘urta puli talab qilgan. Voqea o‘rganib chiqilganida, uning qilmishi oshkor bo‘lgan.
Basso o‘lim jazosining bekor qilinishiga erishish uchun ko‘p harakat qildi. Advokatlar o‘sha paytda uning esi joyida bo‘lmagan, deb turib olishdi. Biroq sud hukmni bekor qilmadi.
AQShda qatl hukmlarini ijro etishga qo‘yilgan vaqtinchalik taqiq 1976-yilda olib tashlanganidan buyon 1400 ga yaqin jinoyatchi erkak qatl qilingan. Shu davrda o‘limga hukm etilgan ayollar orasida Syuzann Basso 14-jinoyatchi bo‘ldi. Shuningdek, u Texas shtatida 2014-yil boshidan buyon qatl etilgan ikkinchi jinoyatchidir.